DECIZIA COMISIEI
din 21 noiembrie 2008
de modificare a anexei II la Decizia 79/542/CEE a Consiliului în ceea ce privește regionalizarea pentru Brazilia în lista cu țări terțe sau cu regiuni ale acestora din care sunt autorizate importurile anumitor categorii de carne proaspătă în Comunitate
[notificată cu numărul C(2008) 6977]
(Text cu relevanță pentru SEE)
(2008/883/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (1), în special articolul 8 teza introductivă, articolul 8 punctul 1 primul paragraf și articolul 8 punctul 4,
întrucât:
(1)
Decizia 79/542/CEE a Consiliului din 21 decembrie 1976 privind întocmirea listei cu țări terțe sau regiuni ale acestora și de stabilire a condițiilor de sănătate animală și publică și de certificare sanitar-veterinară, pentru importul în Comunitate de anumite animale vii și carne proaspătă provenită de la acestea (2) stabilește condițiile sanitare necesare pentru importul în Comunitate de animale vii, cu excepția ecvideelor, și pentru importul de carne proaspătă provenită de la acestea, inclusiv de la ecvidee, dar cu excepția preparatelor din carne.
(2)
Decizia 79/542/CEE prevede că importurile de carne proaspătă destinate consumului uman sunt permise dacă această carne provine de pe un teritoriu al unei țări terțe sau dintr-o regiune a acesteia, dintre cele enumerate în partea 1 din anexa II la respectiva decizie, iar carnea proaspătă îndeplinește cerințele prevăzute în certificatele sanitar-veterinare corespunzătoare pentru această carne în conformitate cu modelele descrise în partea 2 din anexa menționată, ținând seama de orice condiții specifice sau garanții suplimentare cerute pentru carne.
(3)
Cerințele impuse importurilor de carne din țări terțe depind în mare măsură de starea de sănătate a animalelor din țara sau regiunea terță exportatoare. În cazul în care o regiune este indemnă de febră aftoasă fără vaccinare, importurile de carne cu os proaspătă sunt permise, în timp ce dacă regiunea este indemnă de febră aftoasă cu vaccinare, numai importurile de carne dezosată și maturată sunt permise către Comunitate. Organizația Mondială pentru Sănătatea Animalelor (OIE) stabilește statutul privind febra aftoasă pentru țările membre OIE, iar inspecțiile Comisiei verifică starea de sănătate animală a țărilor terțe și capacitatea acestora de a răspunde cerințelor Comunității.
(4)
În luna iulie 2008, statului din Brazilia Mato Grosso do Sul i-a fost reatribuit de către OIE statutul „indemn de febră aftoasă cu vaccinare”.
(5)
Având în vedere statutul „indemn de febră aftoasă” al statului Mato Grosso do Sul și rezultatele inspecțiilor Comisiei efectuate în Brazilia, acest stat ar trebui inclus din nou pe lista teritoriilor din care sunt autorizate importurile în Comunitate de carne de bovine proaspătă, dezosată și maturată, în condiții identice cu cele aplicabile celorlalte state braziliene indemne de febră aftoasă cu vaccinare care sunt în prezent autorizate să importe acest tip de produse în Comunitate.
(6)
Anumite regiuni ale statelor braziliene Mato Grosso și Minas Gerais nu sunt în prezent incluse pe lista teritoriilor cuprinsă în partea 1 din anexa II la Decizia 79/542/CEE din care sunt autorizate importurile în Comunitate de carne de bovine proaspătă, dezosată și maturată. Totuși, aceste state sunt integral recunoscute de OIE ca indemne de febră aftoasă cu vaccinare. Mai mult, rezultatele inspecțiilor Comisiei efectuate în Brazilia au furnizat suficiente garanții privind controalele sanitar-veterinare aplicate pe întregul teritoriu al statelor Mato Grosso și Minas Gerais, în special ținând seama de sistemul de exploatații aprobate în mod specific. Pe baza recunoașterii de către OIE și a garanțiilor menționate mai sus, este necesar să se includă în întregime statele braziliene Mato Grosso și Minas Gerais pe lista teritoriilor din care sunt autorizate importurile în Comunitate de carne de bovine proaspătă, dezosată și maturată.
(7)
Statului Mato Grosso do Sul și tuturor regiunilor din statele Minas Gerais și Mato Grosso li se va permite să exporte către Comunitate carne de bovine proaspătă, dezosată și maturată, în condiții identice cu cele aplicabile statelor braziliene indemne de febră aftoasă cu vaccinare care sunt în prezent autorizate să importe acest tip de produse în Comunitate.
(8)
Prin urmare, Decizia 79/542/CEE trebuie modificată în consecință.
(9)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Partea 1 din anexa II la Decizia 79/542/CEE se înlocuiește cu textul din anexa la prezenta decizie.
Articolul 2
Loturile de carne de vită proaspătă dezosată și maturată din teritoriul cu codul BR-1, după cum este definit în Decizia 2008/642/CE a Comisiei (3), provenind de la animale sacrificate înainte de 1 decembrie 2008, pot fi importate în Comunitate până la 14 ianuarie 2009.
Articolul 3
Prezenta decizie se aplică de la 1 decembrie 2008.
Articolul 4
Prezenta decizie se adresează statelor membre.
Adoptată la Bruxelles, 21 noiembrie 2008.